SUPER ปักธงรายได้ปีนี้แตะหมื่นลบ. เสริมเสน่ห์เข้าตากองทุน
SUPER ปักธงรายได้ปีนี้แตะหมื่นลบ. เสริมเสน่ห์เข้าตากองทุน
2 มี.ค. 2560

SUPER ปักธงรายได้ปีนี้แตะ 9,000-10,000 ล้านบาท พร้อมล้างขาดทุนสะสมหมดเกลี้ยง เสริมเสน่ห์เข้าตากองทุนตามรุมจีบเพียบ!
นายจอมทรัพย์ โลจายะ ประธานคณะกรรมการบริษัท ซุปเปอร์บล๊อก จำกัด (มหาชน) หรือ SUPER เปิดเผยผ่านรายการ “ข่าวหุ้นเจาะตลาด ออนเรดิโอ” ทาง FM 98.5 MHz สถานีข่าวจริง สปริงเรดิโอ ช่วงเวลา 9.30-11.00 น. ถึงกรณีตั้งเป้ารายได้ปี 60 เติบโตแตะ 10,000 ล้านบาท ว่า บริษัทมีรายได้หลัก 90% มาจากการจ่ายไฟฟ้าเข้าระบบ ดังนั้น กำไรในปี 59 จึงมีการเติบโตขึ้นจากการที่บริษัทจ่ายไฟฟ้าเข้าระบบพาณิชย์ (COD) เมื่อช่วงเม.ย.-พ.ค.60 โดยปัจจุบันบริษัทมีสัญญาซื้อขายไฟฟ้า (PPA) อยู่ในมือเกือบ 800 เมกะวัตต์ จ่ายไฟเข้าระบบแล้วประมาณ 750 เมกะวัตต์ ส่วนที่เหลืออยู่ในระหว่างการก่อสร้าง
โดยปี 60 บริษัทประมาณการณ์รายได้อยู่ที่ 9,000-10,000 ล้านบาท นอกจากนี้บริษัทยังล้างขาดทุนสะสมที่มีอยู่ประมาณ 700 ล้านบาท เสร็จสิ้นเรียบร้อยแล้ว ซึ่งคาดว่าบริษัทจะมีการเติบโตได้อีกมากจากนโยบายรัฐบาลที่ค่อนข้างออกมาชัดเจนว่าปีนี้จะมีประกาศโครงการไฮบริดออกมาอย่างน้อย 1,000MW รวมทั้งโครงการโรงไฟฟ้าพลังงานแสงอาทิตย์จากหน่วยงานราชการและสหกรณ์การเกษตรส่วนที่เหลือในเฟส 2
ทั้งนี้ธุรกิจของบริษัทเป็นธุรกิจที่มีความมั่นคง เนื่องจากบริษัทมีสัญญาซื้อขายไฟฟ้าในระยะยาวคือ 25 ปี จึงส่งผลให้ปัจจุบันมีกองทุนเข้ามาเจรจาลงทุน 2-3 กองทุน ซึ่งรวมถึงกองทุนเกษียณอายุของต่างประเทศที่มีความคล้ายคลึงกับกองทุนกบข.ของประเทศไทยก็ต้องการเข้ามาลงทุนกับบริษัทด้วย